《题攸县曾荣宗梦云图》
明代·夏原吉

麟峰峭拔撑青旻，峰头缥缈多白云。有人结屋在其下，读书乐道期娱亲。

一朝荐达登膴仕，远别慈闱千万里。朝朝暮暮不能忘，企仰云峰痛心髓。

痛心遂尔劳梦魂，飞扬忽与云相亲。飘飘远至慈闱下，欢欣拜舞娱亲身。

吁嗟云兮本虚物，磅礴轮囷多变复。思亲孝子今梦之，无乃人心与云触。

云无心，有舒卷，人有心，无近远。无心有心一梦中，孝感谁云不昭显。

君不见狄梁公，太行当日情何浓。彼云在望子在梦，寥寥千载还同风。

顾予薄劣亦人子，堂上萱亲发银似。如今远作宦游人，感此中情宁有已。

惟虑忠孝难两全，养亲弗若荣亲贤。愿君步武青云上，白云虽远终得与子相周旋。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。